b"\n_START_ARTICLE_\nUnitat popular\n_START_SECTION_\nHist\xc3\xb2ria\n_START_PARAGRAPH_\nEl cas m\xc3\xa9s representatiu fou el de la Unidad Popular a Xile, encap\xc3\xa7alada per Salvador Allende. Fou una alian\xc3\xa7a de partits d'esquerra formada el 1969 que en coalici\xc3\xb3 port\xc3\xa0 Allende a la presid\xc3\xa8ncia el 1970 i en diferents llistes al triomf en les eleccions municipals de 1971 i parlament\xc3\xa0ries de 1973. El cop d'Estat d'Augusto Pinochet de 1973 acab\xc3\xa0 amb el govern democr\xc3\xa0tic i amb aquesta experi\xc3\xa8ncia._NEWLINE_Aquest concepte d'unitat popular es va incorporar a l'imaginari de les esquerres de l'Estat Espanyol durant la transici\xc3\xb3. A Madrid es presentaria una Candidatura de Unidad Popular el 1977, que va obtenir 5.206 vots. Al seu torn, l'esquerra independentista basca cre\xc3\xa0 la coalici\xc3\xb3 Herri Batasuna, que en basc significa Unitat Popular, el 1978, basant-se en certa manera en aquesta experi\xc3\xa8ncia, amb l'afegit d'un programa de car\xc3\xa0cter sobiranista favorable a la independ\xc3\xa8ncia del Pa\xc3\xads Basc.  _NEWLINE_Als Pa\xc3\xafsos Catalans, les primeres experi\xc3\xa8ncies d'unitat popular van sorgir a finals de la d\xc3\xa8cada de 1970, quan alguns grups hereus del catalanisme m\xc3\xa9s popular van intentar recuperar l'esperit de l'Assemblea de Catalunya. La primera candidatura sota aquest nom fou la coalici\xc3\xb3 Candidatura d'Unitat Popular pel Socialisme, que va rebre 12.040 vots, quedant fora del congr\xc3\xa9s A les eleccions al Parlament de Catalunya de 1980 el Bloc d'Esquerra d'Alliberament Nacional, BEAN, es va presentar sota la f\xc3\xb3rmula BEAN-Unitat Popular (BEAN-UP). Obtindria gaireb\xc3\xa9 15.000 vots. La CUPS tamb\xc3\xa9 es presentaria, obtenint 33.000 vots._NEWLINE_Posteriorment, el concepte d'unitat popular ha sigut reivindicat per d'altres formacions d'esquerres. La CUP es defineix com una candidatura d'Unitat Popular."